正月二十四日侍親遊羅浮道院棲禪山寺
作者：蘇過
朝代：宋

paragraphs: 淡雲曉葱蘢，野水清可揭。
山明草木秀，使里見瑣細。
人閑境愈靜，地暖春先逝。
桃李已青枝，落花空覆砌。
涼風稍可愛，習習來衣袂。
赤日雖未苦，炎炎逼裘毳。
道人疑有道，襟裳弊。
晨齋爨無煙，含糗聊卒歲。
空階指蓽撥，破屋緣薜荔。
拄杖挑筍蕨，折柳樊蘭蕙。
居夷信何陋，即此可遁世。
敢師浴乎沂，不數山陰禊。
人生行樂耳，四海皆兄弟。
何必懷故鄉，吾駕隨所稅。